FI Euroopan unionin virallinen lehti C 41/26

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 41/15)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTEENVETO

NEUVOSTON ASETUS (EY) N:o 510/2006

”RADICCHIO DI CHIOGGIA”

EY-nro: IT/PGI/00484/06.07.2005

SAN ( ) SMM ( X )

Tämä tiedotustarkoituksiin laadittu yhteenveto sisältää tärkeimmät tiedot eritelmän pääkohdista.

1. Jäsenvaltion toimivaltainen viranomainen:

Nimi: Ministero delle Politiche agricole, alimentari e forestali Osoite: Via XX Settembre, 20 I-00187 Roma Puhelin: (39) 06 481 99 68 — 46 65 51 04 Faksi: (39) 06 42 01 31 26 Sähköposti: qpa3@politicheagricole.it

2. Hakijaryhmittymä:

Nimi: Comitato promotore «Radicchio di Chioggia» Osoite: Via Valgrande, 27 — S. Anna di Chioggia (VE) Puhelin: (39) 041 495 02 84 Faksi: (39) 041 495 05 78 Sähköposti: — Kokoonpano: Tuottaja/jalostaja ( X ) Muu ( )

3. Tuotelaji:

Luokka 1.6 — Hedelmät, vihannekset ja viljat sellaisenaan tai jalostettuina

4. Eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi: ”Radicchio di Chioggia”

4.2 Kuvaus: SMM-tunnus ”Radicchio di Chioggia” myönnetään asterikasvien heimon Cichorium inthybus -suvun villilajikkeesta saadulle tuotteelle, josta on olemassa sekä varhais- että myöhäislajike.

Kasvilla on pyöreähköt, tiiviisti limittäin asettuneet lehdet, jotka muodostavat sille ominaisen pyöreän kerän. Lehdet ovat väriltään enemmän tai vähemmän voimakkaan punaiset, ja niiden keskisuonisto on valkoinen.

Lajikkeilla on seuraavat erityisominaisuudet:

varhainen lajike: pieni tai keskikokoinen, paino 180–400 grammaa, helakan- tai purppuranpunaiset, rapeat ja maultaan makeat tai miedosti karvaat lehdet,

myöhäinen lajike: keskikokoinen tai suuri, erittäin tiivis kerä, paino 200–450 grammaa, syvän purppuranpunaiset, keskimääräisen rapeat ja maultaan hieman karvaat lehdet.

Radicchio di Chioggia pidetään kaupan siten, että mukana on hieman syväjuurta, joka on leikattu siististi naatin alapuolelta.

Kerien on oltava ehyitä, matalia ja tuoreen näköisiä, eikä niissä saa olla loisia tai niiden aiheuttamia vaurioita taikka liiallista kosteutta, mikä voidaan tarvittaessa varmistaa asianmukaisilla puhdistuskäsittelyillä.

4.3 Maantieteellinen alue: Radicchio di Chioggian myöhäisen lajikkeen tuotantoalue käsittää kokonaisuudessaan Chioggian, Conan ja Cavarzeren kuntien alueen Venezian maakunnassa, Codevigon ja Corbezzolen kuntien alueen Padovan maakunnassa ja Rosolinan, Ariano Polesinen, Taglio di Pon, Porto Viron ja Loreon kuntien alueen Rovigon maakunnassa. Varhaista lajiketta puolestaan tuotetaan ainoastaan Chioggian ja Rosolinan kunnissa, joissa vallitsevat ilmasto- ja maaperäolosuhteet mahdollistavat kyseisen lajikkeen erityisominaisuudet.

4.4 Alkuperätodisteet: Seuranta on varmistettava tuotantoprosessin kaikissa vaiheissa kirjaamalla saapuneet ja lähteneet tuotteet. Tällä tavoin sekä merkitsemällä tuottajat ja pakkaajat valvontaelimen asianmukaisesti ylläpitämiin luetteloihin varmistetaan tuotteen jäljitettävyys.

Kaikki tuottajat, joiden viljelmät sijaitsevat tuotantoalueella, voivat ottaa käyttöön SMM-tunnuksen ”Radicchio di Chioggia” ilmoittamalla kunkin tuotantokauden osalta viljelemänsä alueet valvontaelimen jatkuvasti ajan tasalla pitämään luetteloon, josta ilmenevät kyseisten viljelmien maarekisteritiedot ja eritellyt viljelytiedot varhaisesta ja myöhäisestä lajikkeesta. Tuottajien on ilmoitettava myös tosiasiallisesti tuotetut ja kaupan pidetyt SMM-tuotteen Radicchio di Chioggia määrät merkitsemällä ne asianmukaiseen rekisteriin. Valvontaelin valvoo kaikkien luetteloihin merkittyjen luonnollisten ja oikeushenkilöiden toimintaa.

4.5 Tuotantomenetelmä: Eritelmässä määrätään muun muassa, että varhaisen lajikkeen kylvö tapahtuu taimitarhoissa 1. päivän joulukuuta ja huhtikuun lopun välisenä aikana ja avomaalle maaliskuun alusta, ja taimet koulitaan 30 päivän kuluttua. Taimet, joiden lukumäärä on 8–10 kappaletta neliömetrillä, voidaan suojata kaarimaisten tukien varaan pingotetulla kankaalla. Suojaus poistetaan sitä mukaa kun taimet ovat mukautuneet kasvuympäristöönsä. Sadonkorjuu tapahtuu 1. huhtikuuta ja 15. heinäkuuta välisenä aikana, ja tuotto hehtaaria kohti harvennuksen jälkeen saa olla enintään 18 tonnia.

Myöhäinen lajike kylvetään taimitarhoissa 20. kesäkuuta ja 15. elokuuta välisenä aikana ja suoraan avomaalle heinä-elokuussa, ja viljelytiheys on 7–10 tainta neliömetriä kohti. Sadonkorjuu tapahtuu syyskuun ja maaliskuun välisenä aikana, ja tuotto hehtaaria kohti harvennuksen jälkeen saa olla enintään 28 tonnia.

Sato korjataan leikkaamalla juuri kerän alimpien lehtien kiinnittymiskohdan alapuolelta, eli tavallisesti enintään 2–3 senttimetrin syvyydessä maanpinnan alapuolella, siinä vaiheessa kun lehdet ovat kasvaneet riittävässä määrin limittäin muodostaen jokseenkin tiiviin kerän. Puhdistus tapahtuu käyrällä veitsellä (roncola) välittömästi viljelypaikalla tai yrityksen tiloissa, joiden on sijaittava 4.3 kohdassa määritellyllä alueella.

4.6 Yhteys maantieteelliseen alkuperään: Laguunialueen erityispiirteitä ovat vähäiset lämpötilanvaihtelut sekä vuorokauden sisällä että päivästä toiseen ja Adrianmeren alueelle ominaiset voimakkaat koillistuulet (bore), joiden vaikutuksesta ilmakehän alimmat kerrokset sekoittuvat estäen kasvien terveyteen haitallisesti vaikuttavan kosteuden kerääntymisen.

Irtonainen savipitoinen maa on suotuisa myöhäisen lajikkeen viljelylle, ja liian korkea lämpötila ei mahdollistaisi lehtien sulkeutumista perinteiseksi pallon muotoiseksi keräksi ja johtaisi liian varhaiseen kukintaan.

Varhaista lajiketta sitä vastoin on mahdollista viljellä ainoastaan Chioggian ja Rosolinan rannikkokunnissa, joissa yhdistyvät tarvittavat olosuhteet. Niihin kuuluvat hiekkapitoinen maaperä, meren läheisyys ja sen vaikutus lämpötilaeroihin sisämaahan verrattuna, tuulisuus ja kasteluveden saatavuus hyvin lähellä maanpintaa sijaitsevasta pohjavedestä kaivamalla sopiviin kohtiin vedenottokuoppia (buse).

Chioggian ja Rosolinan kuntien rannikkokaistaleen hiekkapitoinen maaperä ja ilmasto muodostavat ihanteelliset olosuhteet tuotteen viljelylle. Tutkimusten mukaan on ensisijaisen tärkeää suojata Radicchio di Chioggia lämpötilan ja maaperän kosteuspitoisuuden voimakkaiden vaihtelujen aiheuttamalta kuormitukselta. Viljely toisenlaisessa ympäristössä johtaisi jopa 50–60 prosenttisesti ennenaikaiseen kukintaan, aiheuttaisi vakavia tuotannonmenetyksiä ja haittaisi huomattavasti kerän punaisen värin kehittymistä.

Tuotteen erottaa muista radicchio-sikureista sen proteiinipitoisuus, joka on kuivana 1,0–1,4 prosenttia. Lisäksi se sisältää huomattavasti kaliumia, fosforia ja kalsiumia, mutta on samalla vähäkalorinen, mikä korostaa sen ruokavalio-opillista arvoa.

Todisteita vihannesten viljelystä Chioggian alueella on olemassa jo 1700-luvulta, esimerkiksi Villa Episcopalekartassa ja Alessandro Ottolinin keräämissä Podestà di Chiazzan (nykyinen Chioggia) kouluja koskevissa tilastoissa, joiden mukaan 544 oppilaan puutarha-alan oppilaitos Scuola di S. Giovanni di Ortolani hävisi tunnettuudessa ainoastaan vielä sitäkin maineikkaammalle kalastajakoululle.

Premiate Officine Grafiche Ferrarin maaliskuussa 1923 julkaisemassa Istituto federale di Credito per il Risorgimento delle Venezien kuukausitiedotteessa radicchio-sikuri luetellaan muiden viljelykiertoon valittujen vihannesten joukossa, ja sama tieto vahvistetaan myös Pagani-Galimbertin teoksessa Cenni di economia orticola (1929), jossa kerrotaan sikurinviljelystä laguunialueen mereltä vallatuissa hiekkapitoisissa puutarhoissa.

Suuren hedelmä- ja vihannestorin perustaminen tuotantoalueen läheisyyteen on ratkaissut tuotteen jakeluun ja kaupan pitämiseen liittyvät ongelmat. Jo 1860-luvulta lähtien tuote kuljetettiin markkinoille Veronan ja Chioggian välisen rautatieyhteyden kautta.

4.7 Valvontaelin:

Nimi: C.S.Q.A. Certificazioni S.r.l. Osoite: Via S. Gaetano, 74 — I-36016 Thiene (VI) Puhelin: (39) 0445 31 30 11 Faksi: (39) 0445 31 30 70 Sähköposti: csqa@csqa.it

Valvontaelin täyttää standardin EN 45011 vaatimukset.

4.8. Merkinnät: Radicchio di Chioggia on pakattava siten, että sinetti rikkoutuu kun kääre avataan. Lisäksi sovelletaan seuraavia määräyksiä:

pakkausten ulkomittojen on oltava 30 × 50, 30 × 60 tai 40 × 60 senttimetriä, ja ne on valmistettava puusta, muovista, polystyreenistä, pahvista tai muusta elintarvikekäyttöön soveltuvasta materiaalista; vetoisuus on 1–5 kilogrammaa tuotetta pakattuna yhteen kerrokseen,

alle yhden kilogramman pakkausten materiaalina on käytettävä puuta, muovia, polystyreeniä tai pahvia; kunkin pakkauksen sisällön on oltava yhdenmukainen ja koostuttava yksinomaan samaa tyyppiä sekä laatu- ja kokoluokkaa olevista sikureista. Pakkauksesta näkyvän sisällön osan on edustettava koko sisältöä.

Tuote on pakattava siten, että se tulee suojatuksi sopivalla tavalla.

Pakkauksissa ei saa olla mitään vieraita aineita.

Pakkauksiin on kiinnitettävä etiketti, jossa olevassa tunnuksessa on mainittava samankokoisin painokirjaimin teksti ”Radicchio di Chioggia” sekä sisällön mukaan viittaus joko varhaiseen tai myöhäiseen lajikkeeseen.

Tunnus muodostuu koristeellisesta keltareunaisesta, ruskealla ääriviivalla rajatusta valkoisesta kilvestä, johon on kuvattu keskiaikainen punainen leijona, ja koko kenttää reunustaa musta ääriviiva. Kilpeä kiertää punaisin suuraakkosin teksti ”RADICCHIO DI CHIOGGIA I.G.P”.

Kirjasinlaji: Garamond.

Kirjainten koko: enintään 50–vähintään 10.

Kehän halkaisija: enintään 15–vähintään 3.

Värit:

Punainen= Magenta 95 % — Yellow 80 %.

Keltainen= Magenta 7 % — Yellow 85 %.

Ruskea= Cyan 12 % — Magenta 60 % — Yellow 95 %.

Musta= Black 100 %.

Pakkauksiin kerran kiinnitettyjä Radicchio di Chioggia -tunnuksia ei saa käyttää uudelleen.

Pakkauksissa on myös oltava seuraavat tiedot:

yksittäisen tai yhteistuottajan sekä pakkaajan nimi/toiminimi ja osoite/päätoimipaikka,

alkuperäinen nettopaino ja laatuluokka.

Lisäksi pakkaukseen voidaan merkitä mahdollisia lisätietoja, kunhan ne eivät ole luonteeltaan ylistäviä tai sellaisia, että ne ovat omiaan johtamaan kuluttajia harhaan tuotteen luonteeseen ja ominaisuuksiin liittyvissä asioissa.

Tällaiset lisätiedot on aina merkittävä huomattavasti pienemmällä kirjasinkoolla kuin suojattu maantieteellinen merkintä Radicchio di Chioggia.

(1) EUVL L 93, 31.3.2006, s. 12.